**ELŐTERJESZTÉS**

**Körmend város Önkormányzata Képviselő- testülete 2016. október 27-i ülésére**

**Tárgy:** közművelődési rendelet módosítása, illetve határozati döntés

Tisztelt Képviselő-testület!

Körmend városa a Magyar Kormánytól ez évben 500 m Ft. összegű támogatást kapott ahhoz, hogy a város befejezhesse a Batthyány Örökségközpont Látogatóközpontjának kialakítását a színházterem multifunkcionális teremmé való átalakításával.

A terem teljesen új arculatot kapott, és a legmodernebb hang-és fénytechnika került beépítésre. A színpad megemelésre került, a belsőépítészet megújult, és a székek, lámpák, aljzatok, burkolatok cseréje is megvalósult. Körmend egy, a mai kor igényeit mindenben kielégítő, multifunkcionális térrel gazdagodott, ahol a színpadi előadások, konferencia-megbeszélések, zenés rendezvények mellett filmvetítés is elérhető már.

A több száz millió Ft. értékű berendezésekre azonban vigyáznunk kell. Ez már nem az a színház, ami volt egy évvel ezelőtt. Az itt található berendezésekben esetlegesen okozott kár helyreállítása már jelentős nagyságrendű összegeket igényel. A Látogatóközpont a Batthyány Örökségközpont első ütemben kialakított színtere, s funkciójában is illeszkednie kell a megkezdett fejlesztésekhez, amelyek egyébként folytatódni fognak a Kastély főépületének felújításával.

Mindezek miatt szükséges a helyi közművelődési rendelet felülvizsgálata és módosítása úgy, hogy továbbra is megmaradjon a kiemelt egyesületek támogatása a színház használatának biztosításával, de mindezt keretek közt szabályozva.

További döntést igényel az új közösségi tér használatának piaci díjmeghatározása, amely felülvizsgálandó annak okán, hogy immáron más felszereltségű és technikájú, illetve megjelenésű épületet tud a város mások használatába adni.

Kérem ezért a Testületet, hogy a szükséges döntéseket meghozni szíveskedjék.

**HATÁROZATI JAVASLAT**

Körmend város Önkormányzata Képviselő-testülete – a Batthyány Örökségközpont Látogatóközpontjának felújításával, annak bejezésével, a Látogatóközpont által nyújtott szolgáltatások körére és minőségére is tekintettel – 2016. november 1-étől a Látogatóközpont használatával kapcsolatosan a bérleti díjakat az alábbiak szerint állapítja meg:

* Földszinti csarnok bérleti díja: 9000 Ft/ óra
* Látogatóközpontban található multifunkcionális terem bérleti díja: 30.000 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 40.000 Ft/óra.

Üzleti célú (anyagi haszonszerzésre irányuló) bérlet esetén, ide értve a konferenciákat is:

* Földszinti csarnok bérleti díja: 15.000 Ft/ óra
* Látogatóközpontban található multifunkcionális terem bérleti díja: 50.000 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 65.000 Ft/óra.

A városban működő köznevelési intézmények számára a Batthyány Örökségközpont Látogatóközpontjának használata ingyenesen biztosított évente három alkalommal, illetve e három alkalmat megelőző próbák során egy alkalommal. A Polgármester – kérelem alapján, egyedi elbírálást követően – a Batthyány Örökségközpont Látogatóközpontját érintő ingyenesen történő használat számának növelését engedélyezheti a városban működő köznevelési intézmények számára.

Körmend, 2016. október 19.

**Bebes István**

**polgármester**

**Körmend város Önkormányzata Képviselő-testülete …/2016. (…/…) önkormányzati rendelete a**

### a helyi közművelődési tevékenység ellátásáról szóló 7/1999. (VII. 01.) önkormányzati rendelet módosításáról

Körmend város Önkormányzata Képviselő-testülete az Alaptörvény 32. cikk (1) bekezdés a) pontjában kapott felhatalmazás alapján, a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 77.§-a szerinti feladatkörében eljárva az alábbiakat rendeli el**:**

**1.§** Körmend város Önkormányzata Képviselő-testületének a helyi közművelődési tevékenység ellátásáról szóló 7/1999. (VII. 01.) önkormányzati rendelete (továbbiakban rendelet) 3.§ da) pontja helyébe az alábbi rendelkezés lép:

**/***Az ismeretszerző, az amatőr alkotó, művelődő közösségek tevékenységének támogatása/*

*da)*Amatőr művészeti csoportok, együttesek – amelyek rendszeresen megújított minősítéssel rendelkeznek – alkotó műhelyek, kézműves tevékenységek, irodalmi, olvasó-önképző körök, alkotó táborok támogatása pályázati rendszeren keresztül, kiemelten a Béri Balogh Ádám Közhasznú Kulturális Egyesület, Városi Fúvószenekar Egyesület, Városi Vegyeskar Egyesület, Senior Néptáncegyüttes Közhasznú Kulturális Egyesület, Csaba József Honismereti Egyesület, Régió Hagyományőrző Egyesület, Körmendi Kastélyszínház Társulat, Szent György Közösségfejlesztő Egyesület, Batthyány Lovas BandériumHagyományőrző Közhasznú Egyesület, melyek részére a közművelődési és közgyűjteményi intézmény ingyenesen biztosít működési színteret, kivéve a Batthyány Örökségközpont Látogatóközpontját, amely tekintetében a közművelődési és közgyűjteményi intézmény ingyenesen biztosítja a működési színteret az itt felsorolt közösségek számáraévente három alkalommal, illetve e három alkalmat megelőző próbák során egy alkalommal. A Polgármester – kérelem alapján, egyedi elbírálást követően – a Batthyány Örökségközpont Látogatóközpontját érintő ingyenesen történő használat számának növelését engedélyezheti az itt felsorolt közösségek számára.

**2.§** A rendelet 2016. november 1-én lép hatályba.

Körmend, 2016. október 27.

Bebes István sk. Dr. Stepics Anita sk.

polgármester jegyző

Kihirdetve: 2016………………..hónap ………..napján

Dr. Stepics Anita

jegyző